Ehdotus NEUVOSTON ASETUS eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä annetun asetuksen (EY) N:o 723/2009 muuttamisesta /* COM/2012/0682 final - 2012/0321 (NLE) */





PERUSTELUT 1. EHDOTUKSEN SISÄLTÖ · Ehdotuksen perustelut ja tavoitteet Neuvosto hyväksyi vuonna 2009 ERIC-asetuksen[1] helpottaakseen eurooppalaisten tutkimusinfrastruktuurien perustamista ja toimintaa muulta kuin liiketaloudelliselta pohjalta. Asetuksella otettiin EU:n tasolla käyttöön uusi oikeudellinen väline, jonka avulla voidaan perustaa eurooppalaisia tutkimusinfrastruktuureita, joilla on oikeushenkilöllisyys ja jotka tunnustetaan kaikissa jäsenvaltioissa. Monissa Euroopan tutkimusinfrastruktuurien strategiafoorumin (ESFRI) etenemissuunnitelmaan sisältyvistä hankkeista aiotaan käyttää ERICiä oikeudellisena välineenä tutkimusinfrastruktuurin täytäntöönpanoa ja toimintaa varten. ERIC-asetuksen 9 artiklan 1 kohdassa tehdään erottelu jäsenvaltioiden, assosioituneiden maiden, muiden kolmansien maiden kuin assosioituneiden maiden sekä hallitustenvälisten järjestöjen kesken ja säädetään niiden erilaisesta kohtelusta. ERICillä on oltava jäseninä vähintään kolme jäsenvaltiota (9 artiklan 2 kohta), ja jäsenvaltioilla yhdessä on oltava enemmistö äänioikeuksista jäsenten kokouksessa (9 artiklan 3 kohta). ERICillä voi kuitenkin olla kotipaikka jäsenvaltiossa tai assosioituneessa maassa (8 artiklan 1 kohta). Assosioituneet maat ja erityisesti Norja ovat selkeästi ilmaisseet, että ne aikovat isäntämaana tai jäsenenä osallistua lukuisiin valmisteilla oleviin ERIC-toimiin, jos niillä on ERICissä samat äänioikeudet kuin EU:n jäsenvaltioilla, erityisesti silloin, kun ne ovat ERICin isäntämaana ja tuovat näin merkittävän panoksen sen toimintaan. Ehdotetun ERIC-asetuksen muutoksen tavoitteena on välttää se tilanne, etteivät assosioituneet maat voi olla ERICin isäntämaana tai jäsenenä sen vuoksi, ettei niiden äänioikeus vastaa niiden ERIC hankkeille antamaa taloudellista tukea. · Yleinen tausta Tähän mennessä ERICin jäsenenä ei ole ollut assosioituneita maita tai muita kolmansia maita kuin assosioituneita maita. Koska innovaatiounioni on sitoutunut saattamaan päätökseen tai käynnistämään vuoteen 2015 mennessä 60 prosenttia ESFRIn etenemissuunnitelmaan kuuluvista yleiseurooppalaista etua palvelevista tärkeimmistä tutkimusinfrastruktuurihankkeista, on tärkeää, että myös assosioituneet maat voisivat osallistua täysimääräisesti ERICin perustamiseen ja toimintaan jäsenenä tai isäntämaana ja vaikuttaa siten kyseisten infrastruktuurien toteuttamiseen. 2. INTRESSITAHOJEN KUULEMISEN JA VAIKUTUSTEN ARVIOINNIN TULOKSET Ehdotetut ERIC-asetuksen vähäiset tekniset muutokset eivät vaikuta komission toteuttamaan vaikutustenarviointiin, joka suoritettiin silloin, kun ERIC-asetus esitettiin neuvostolle hyväksyttäväksi. 3. EHDOTUKSEEN LIITTYVÄT OIKEUDELLISET NÄKÖKOHDAT ERIC-asetuksen ehdotettu muutos koskee yksinomaan 9 artiklan 2 ja 3 kohtaa, ja siinä ehdotetaan, että ERICin perustamiseksi vaaditaan vähintään yksi jäsenvaltio yhdessä vähintään kahden muun jäsenvaltion tai assosioituneen maan kanssa. Lisäksi ehdotetaan, että jäsenvaltioilla tai assosioituneilla mailla yhdessä on oltava enemmistö äänioikeuksista yleiskokouksessa. Muita muutoksia ei ehdoteta. 4. TALOUSARVIOVAIKUTUKSET Ehdotetulla ERIC-asetuksen muutoksella ei ole talousarviovaikutuksia unionille tai jäsenvaltioille. 2012/0321 (NLE) Ehdotus NEUVOSTON ASETUS eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä annetun asetuksen (EY) N:o 723/2009 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 187 ja 188 artiklan, ottaa huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottaa huomioon Euroopan parlamentin lausunnon[2], ottaa huomioon Euroopan talous- ja sosiaalikomitean lausunnon[3], ottaa huomioon alueiden komitean lausunnon[4], sekä katsoo seuraavaa: (1) Eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetussa neuvoston asetuksessa (EY) N:o 723/2009[5] vahvistetaan oikeudellinen kehys, jossa määritellään eurooppalaisen tutkimusinfrastruktuurikonsortion perustamista koskevat vaatimukset ja menettelyt sekä sen perustamisen vaikutukset. (2) Yhteisön jatkuvana tavoitteena on tutkimusinfrastruktuurien tukeminen ja kehittäminen Euroopassa, mitä ovat viimeksi osoittaneet Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013) 18 päivänä joulukuuta 2006 tehty Euroopan parlamentin ja neuvoston päätös N:o 1982/2006/EY[6] ja erityisesti Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöön panemiseksi toteutettavasta erityisohjelmasta ”Valmiudet” 19 päivänä joulukuuta 2006 tehty neuvoston päätös 2006/974/EY[7]. (3) Euroopan tutkimusinfrastruktuurien strategiafoorumi (ESFRI) ja verkkoinfrastruktuureja pohtiva työryhmä (e-IRG) ovat laatineet ja julkaisseet ensimmäisen eurooppalaisen etenemissuunnitelman tutkimusinfrastruktuureja varten. (4) Sen jälkeen, kun eurooppalaiseen tutkimusinfrastruktuurikonsortioon (ERIC) sovellettava yhteisön oikeudellinen kehys tuli voimaan vuonna 2009, kahdelle eurooppalaiselle tutkimusinfrastruktuurille on myönnetty ERIC-asema. (5) ERIC-jäsenyys on avoin jäsenvaltioille, assosioituneille maille, muille kolmansille maille kuin assosioituneille maille sekä hallitustenvälisille järjestöille. (6) Assosioituneilla mailla on keskeinen asema Euroopan tutkimusinfrastruktuurien valmistelussa ja täytäntöönpanossa, ja niiden olisi voitava osallistua ERICiin samoin edellytyksin kuin jäsenvaltiot, sillä ne edistävät panoksellaan unionin tieteellistä huippuosaamista ja sen talouden kilpailukykyä. (7) Jotta voidaan helpottaa assosioituneiden maiden osallistumista ERICiin, asetuksen (EY) N:o 723/2009 9 artiklan 2 ja 3 kohtaa olisi muutettava siten, että jäsenyys- ja äänioikeusehdoissa otetaan assosioituneiden maiden osallistuminen täysimääräisesti huomioon, ON HYVÄKSYNYT TÄMÄN ASETUKSEN: 1 artikla Korvataan asetuksen (EY) N:o 723/2009 9 artiklan 2 ja 3 kohta seuraavasti: ”2. ERICillä jäseninä on aina oltava yksi jäsenvaltio ja vähintään kaksi muuta jäsenvaltiota tai assosioitunutta maata. Muita jäsenvaltioita tai assosioituneita maita voi milloin tahansa liittyä jäseniksi perussäännössä määritellyin oikeudenmukaisin ja kohtuullisin ehdoin, sekä tarkkailijoiksi, joilla ei ole äänioikeutta, perussäännössä määritellyin edellytyksin. Muista kolmansista maista kuin assosioituneista maista sekä valtioidenvälisistä järjestöistä voi myös tulla ERICin jäseniä edellyttäen, että 12 artiklan a alakohdassa tarkoitettu jäsenten kokous sen hyväksyy perussäännössä määrättyjen jäsenyyden muutoksia koskevien edellytysten ja menettelyjen mukaisesti. 3. Jäsenvaltioilla tai assosioituneilla mailla yhdessä on oltava enemmistö äänioikeuksista jäsenten kokouksessa.” Jos ERIC:n isäntämaana on jäsenvaltio ja ERIC:n perussääntöön ehdotetaan muutoksia, muutosten hyväksyminen edellyttää ERIC:n jäseninä olevien jäsenvaltioiden enemmistön suostumusta. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa perussopimusten mukaisesti. Tehty Brysselissä Neuvoston puolesta Puheenjohtaja [1] Neuvoston asetus (EY) N:o 723/2009 eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä. [2] EUVL C […], […], s. […]. [3] EUVL C […], […], s. […]. [4] EUVL C […], […], s. […]. [5] EUVL L 206, 8.8.2009, s. 1. [6] EUVL L 412, 30.12.2006, s. 1. [7] EUVL L 54, 22.2.2007, s. 101.